 NA ALEX KALAMA AWAMU ya nne ya upasuaji wa maiti zilizoondolewa kwenye makaburi yaliyofukuliwa ndani ya msitu wa Shakahola imeanza ambapo miili 10 imefanyiwa uchunguzi. Miili tisa ilikuwa ya watoto huku mwili mmoja ukiwa wa mtu mzima. Akihutubia wanahabari baada ya kumaliza shughuli hiyo ya Jumatano katika hifadhi ya maiti ya Hospitali Kuu ya Malindi, mwanapatholojia mkuu wa serikali Dkt Johansen Oduor amesema kuwa wanne walikuwa wa jinsia ya kiume, watatu wakiwa wa jinsi ya kike lakini jinsia ya watatu ikikosa kutambulika kwa sababu miili ilikuwa imeoza sana. Jumla ya miili 87 ilifukuliwa kwenye awamu ya nne. “Watu wanne walifariki kwa sababu ya njaa lakini wengine sita sababu ya vifo vyao haijabainika ikizingatiwa kwamba miili hiyo ilikuwa imeharibika sana,” amesema Dkt Oduor. Ameeleza kuwa shughuli ya kulinganisha na kulinganua chembechembe za waliofariki na familia zilizoripoti kupotea kwa wapendwa wao ingali inaendelea. Ingawa hivyo, amesema ni mchakato unaoendelea katika maabara na mara utakapokamilika, shughuli ya kuzikabidhi familia miili ya wapendwa wao itaanza. Kwa sasa maafisa na mabingwa wa upasuaji wamesalia na miili 77 ya kufanyiwa uchunguzi, shughuli hiyo ikitarajwa kuendelea hapo kesho Alhamisi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  